**NÁRODNÁ RADA SLOVENSKEJ REPUBLIKY**

**VI. volebné obdobie**

**Návrh**

**zákon**

z ... 2014,

**o zabezpečení predškolskej starostlivosti a o zmene a doplnení niektorých zákonov**

Národná rada Slovenskej republiky sa uzniesla na tomto zákone:

**Čl. I**

§ 1

Predmet zákona

Tento zákon upravuje

a) podmienky zabezpečenia starostlivosti pre deti vo veku troch až šiestich rokov v materskej škole alebo detskej skupine (ďalej len „predškolská starostlivosť),

b) práva a povinnosti rodičov alebo inej fyzickej osoby než rodiča, ktorá má dieťa zverené do osobnej starostlivosti alebo do pestúnskej starostlivosti na základe rozhodnutia súdu (ďalej len „zákonný zástupca“) v súvislosti so zabezpečením predškolskej starostlivosti,

c) postup obce pri zabezpečení predškolskej starostlivosti.

§ 2

Základné ustanovenia

(1) Zákonný zástupca dieťaťa má právo na umiestnenie dieťaťa do predškolskej starostlivosti s celodennou výchovou (ďalej len „umiestnenie“).

(2) Celodenná výchova je organizovaná v dopoludňajších aj v odpoludňajších hodinách v rozsahu piatich pracovných dní v týždni.

(3) Ak tento zákon neustanovuje inak, umiestnenie zabezpečuje obec, v ktorej má zákonný zástupca trvalý pobyt,[[1]](#footnote-2)) a to od 1. septembra príslušného kalendárneho roka, v ktorom dieťa dovŕšilo vek troch rokov najneskôr 31. augusta.

(4) Povinnosť zabezpečiť umiestnenie dieťaťa podľa odseku 3 obci zaniká začiatkom plnenia povinnej školskej dochádzky dieťaťa.

§ 3

Zabezpečenie predškolskej starostlivosti

(1) Zákonný zástupca prihlasuje dieťa na plnenie predškolskej starostlivosti v materskej škole alebo detskej skupine prednostne podľa svojho výberu.

(2) Ak zákonný zástupca prihlásenie podľa odseku 1 nemôže uskutočniť, umiestnenie zabezpečí obec podľa § 2 ods. 3 na základe písomnej žiadosti zákonného zástupcu, doručenej obci najneskôr 31. marca príslušného kalendárneho roku. Lehota je zachovaná, ak sa v posledný deň lehoty odovzdá písomná žiadosť na poštovú prepravu.

(3) Obec môže umiestnenie zabezpečiť aj na základe písomnej žiadosti zákonného zástupcu doručenej po 31. marci príslušného kalendárneho roku.

(4) Obec zabezpečuje umiestnenie prostredníctvom

a) materskej školy zriadenej obcou,

b) detskej skupiny zriadenej obcou,

c) súkromnej materskej školy[[2]](#footnote-3)),

d) cirkevnej materskej školy,

e) súkromnej detskej skupiny, alebo

f) cirkevnej detskej skupiny.

(5) Obec, ktorá umiestnenie nezabezpečí, poskytne za každý aj začatý mesiac chýbajúceho umiestnenia zákonnému zástupcovi príspevok na predškolskú starostlivosť v sume rodičovského príspevku podľa osobitného predpisu[[3]](#footnote-4)), a to do 30 dní odo dňa, kedy umiestnenie nezabezpečila.

§ 4

Podmienky umiestnenia

(1) Pri zabezpečovaní predškolskej starostlivosti vychádza obec najmä zo

a) zásady hospodárnosti,

b) zásady najmenšej dochádzkovej vzdialenosti.

(2) Obec zabezpečuje umiestnenie v školskom obvode na území obce alebo na území inej obce, s ktorou má zriadený spoločný školský obvod podľa osobitného predpisu, [[4]](#footnote-5))

(3) S poskytovateľom predškolskej starostlivosti podľa § 3 ods. 4 písm. c) až f) obec uzatvára dohodu o umiestnení dieťaťa.

(4) Obec môže na základe písomnej žiadosti poskytovateľa predškolskej starostlivosti poskytnúť dotáciu na úhradu nákladov súvisiacich s umiestnením dieťaťa.

(5) Na poskytovanie dotácií na úhradu nákladov súvisiacich s umiestnením dieťaťa sa primerane použijú ustanovenia osobitného zákona.[[5]](#footnote-6))

(6) Pri zabezpečení umiestnenia dieťaťa môže obec od zákonného zástupcu požadovať príspevok na prevádzku. Mesačná výška príspevku na prevádzku nesmie presiahnuť sumu určenú ako príspevok zákonného zástupcu na čiastočnú úhradu výdavkov za pobyt dieťaťa v materskej škole podľa osobitného predpisu.[[6]](#footnote-7))

§ 5

Spoločné ustanovenia

(1) Podrobnosti o zabezpečení starostlivosti pre deti v detskej skupine ustanoví osobitný zákon.

(2) Náležitosti dohody o umiestnení dieťaťa ustanoví všeobecne záväzný právny predpis, ktorý vydá Ministerstvo školstva, vedy, výskumu a športu Slovenskej republiky.

(3) Najneskôr 1. marca príslušného kalendárneho roku zverejní obec po dobu 30 dní na svojej úradnej tabuli a webovom sídle, ak ho má zriadené, informáciu o

a) možnosti požiadať o umiestnenie dieťaťa,

b) lehote na doručenie písomnej žiadosti, a

c) následkoch zmeškania lehoty na doručenie písomnej žiadosti.

(4) Pokiaľ obec povinnosť podľa odseku 2 nesplní, posudzuje žiadosti podané od 1. apríla do 31. augusta príslušného kalendárneho roka spôsobom podľa § 3 ods. 2.

(5) Nemožnosť prihlásenia podľa § 3 ods. 2 zákonný zástupca nepreukazuje.

(6) Na poskytnutie dotácie podľa § 4 ods. 4 nie je právny nárok.

§ 6

Prechodné a záverečné ustanovenia

Povinnosť zabezpečiť umiestnenie dieťaťa postupom podľa tohto zákona a ďalšie povinnosti na ne nadväzujúce vznikajú obci

a) od školského roku 2015/2016 vo vzťahu k deťom, ktoré dovŕšia vek piatich rokov najneskôr 31. augusta 2015,

b) od školského roku 2016/2017 vo vzťahu k deťom, ktoré dovŕšia vek štyroch rokov najneskôr 31. augusta 2016,

c) od školského roku 2017/2018 vo vzťahu k deťom, ktoré dovŕšia vek troch rokov najneskôr 31. augusta 2017.

**Čl. II**

Zákon č. 597/2003 Z. z. o financovaní základných škôl, stredných škôl a školských zariadení v znení zákona č. 523/2004 Z. z., zákona č. 564/2004 Z. z., zákona č. 689/2004 Z. z., zákona č. 245/2008 Z. z., zákona č. 462/2008 Z. z., zákona č. 179/2008 Z. z., zákona č. 184/2009 Z. z., zákona č. 38/2011 Z. z., zákona č. 390/2011 Z. z., zákona č. 325/2012 Z. z., zákona č. 345/2012 Z. z., zákona č. 81/2013 Z. z. a zákona č. 464/2013 Z. z. sa dopĺňa takto:

Za § 4e sa vkladá nový § 4f, ktorý vrátane nadpisu znie:

„§ 4f

Financovanie mimoriadnych nákladov na rozvoj predškolskej starostlivosti

(1) Ministerstvo môže prideliť z kapitoly ministerstva a z kapitoly ministerstva vnútra v priebehu roka na základe potreby rozvoja predškolskej starostlivosti obci, ktorá o to požiada, účelovo finančné prostriedky na kapitálové výdavky súvisiace s mimoriadnymi nákladmi na zabezpečenie predškolskej starostlivosti.

(2) Na účely podľa odseku 1, postupom podľa tohto zákona a s predchádzajúcim súhlasom miestne príslušnej obce môže ministerstvo prideliť finančné prostriedky aj zriaďovateľom súkromných materských škôl, súkromných detských skupín, cirkevných materských škôl a cirkevných detských skupín; pri prideľovaní finančných prostriedkov sa primerane použijú ustanovenia odsekov 3 až 7.

(3) Žiadosť predkladá obec ministerstvu prostredníctvom príslušného obvodného úradu v sídle kraja v priebehu roka.

(4) Rozvojom predškolskej starostlivosti sa rozumie zriadenie alebo rozšírenie kapacít verejnej materskej školy alebo verejnej detskej skupiny v obci, ktorá nezabezpečila alebo odôvodnene nebude môcť zabezpečiť umiestnenie dieťaťa do predškolskej starostlivosti s celodennou výchovou podľa osobitného zákona.22i)

(5) Podrobnosti o náležitostiach žiadosti podľa odseku 3 a kritériách pre vyhodnocovanie žiadostí ustanoví všeobecne záväzný právny predpis, ktorý vydá ministerstvo.

(6) Ministerstvo každoročne zverejňuje zoznam obcí, ktorým boli pridelené finančné prostriedky na účely podľa odseku 1, a výšku pridelených finančných prostriedkov na svojom webovom sídle. Tento zoznam aktualizuje ministerstvo najneskôr do piatich pracovných dní po uplynutí kalendárneho štvrťroku.“

Poznámka pod čiarou k odkazu 22i znie:

„22i) § 3 zákona č. .../2014 Z. z. o zabezpečení predškolskej starostlivosti a o zmene a doplnení niektorých zákonov.

**Čl. III**

Zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení zákona č. 369/2004 Z. z., zákona č. 564/2004 Z. z., zákona č. 5/2005 Z. z., zákona č. 475/2005 Z. z., zákona č. 279/2006 Z. z., zákona č. 689/2006 Z. z., zákona č. 245/2008 Z. z., zákona č. 462/2008 Z. z., zákona č. 214/2009 Z. z., zákona č. 179/2009 Z. z., zákona č. 184/2009 Z. z., zákona č. 38/2011 Z. z., zákona č. 325/2012 Z. z. a zákona č. 345/2012 Z. z. sa mení a dopĺňa takto:

**1.** V § 6 ods. 2 sa za písm. b) vkladá nové písm. c), ktoré znie:

„c) detské skupiny,“.

Doterajšie písmená c) až h) sa označujú ako písmená d) až i).

**2.** V § 6 ods. 3 sa za písm. a) vkladá nové písm. b), ktoré znie:

„b) zabezpečenie predškolskej starostlivosti podľa osobitného zákona,23b)“.

Poznámka pod čiarou k odkazu 23b) znie:

„23b) Zákon č. .../2014 Z. z. o zabezpečení predškolskej starostlivosti a o zmene a doplnení niektorých zákonov.“.

Doterajšie písmená b) až d) sa označujú ako písmená c) až e).

**Čl. IV**

Zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení zákona č. 462/2008 Z. z., zákona č. 37/2009 Z. z., zákona č. 184/2009 Z. z., zákona č. 37/2011 Z. z., zákona č. 390/2011 Z. z. a zákona č. 324/2012 Z. z. sa mení a dopĺňa takto:

V § 59 ods. 3 sa za slová „po dohode so zriaďovateľom“ vkladajú slová „a v súlade s termínmi podľa osobitného zákona46a)“.

Poznámka pod čiarou k odkazu 46a) znie:

46a) Zákon č. .../2014 Z. z. o zabezpečení predškolskej starostlivosti a o zmene a doplnení niektorých zákonov.

**Čl. V**

Zákon č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov v znení zákona č. 171/2005 Z. z, zákona č. 479/2009 Z. z., zákona č. 38/2011 Z. z., zákona č. 548/2011 Z. z. a zákona č. 463/2013 Z. z. sa mení a dopĺňa takto:

V § 2 sa číslo „65,4“ nahrádza číslom „70,3“.

**Čl. VI**

Tento zákon nadobúda účinnosť 1. januára 2015.

1. ) § 3 až 7 zákona č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov. [↑](#footnote-ref-2)
2. ) § 27 ods. 2 písm. a), § 95 ods. 1 písm. a) a § 104 ods. 1 písm. a) zákona č. 245/2008 Z. z. [↑](#footnote-ref-3)
3. ) § 4 ods. 1 a 2 zákona č. 571/2009 Z. z. [↑](#footnote-ref-4)
4. ) Zákon č. č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov. [↑](#footnote-ref-5)
5. ) § 7 ods. 2 a 4 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov. [↑](#footnote-ref-6)
6. ) § 28 ods. 4 a 5 zákona č. 245/2008 Z. z. [↑](#footnote-ref-7)